Foreldrene hevdet datteren hadde drukket eddik på egen hånd. Nå er de dømt for barnemishandling. 
Datteren (6) hadde livstruende skader da faren brakte henne til sykehuset natt til julaften. Det ble starten på en sak som har sjokkert Sverige.  Torsdag falt dommen i den såkalte «eddik-saken». Et foreldrepar ble dømt til åtte års fengsel for mishandling og grov vanskjøtsel av sitt yngste barn. Begge mener de er uskyldige og har anket.  Men tingretten i den svenske byen Lund trodde mer på datteren enn på dem. En jente som foreldrene mente var hjerneskadet og levde i sin egen boble. Som egentlig ikke ble regnet med som familiemedlem av sine søsken. Og som ikke engang hadde egen seng. Jenta fortalte at hun ble bundet fast i en gammel bilstol på gulvet i vaskerommet. Dørhåndtaket til rommet manglet på innsiden. Retten slår fast at hun ikke kunne komme seg ut.  Sa hun hadde drukket eddik  Avsløringen startet da faren i 40-årene brakte sin nedkjølte og akutt syke datter på seks år til sykehuset. Det var midt på natten, natt til julaften 2022. Faren fortalte at jenta hadde drukket eddik. Et halvfullt glass med eddiksyre hadde stått på tørketrommelen for å fjerne vond lukt. Jenta måtte ha våknet om natten og fått det i seg mens foreldrene sov, sa han.  Ifølge legene var jenta døende da hun kom til sykehuset. Hun hadde fått i seg eddiksyre med 24 prosent styrke. Både spiserøret og magesekken var ødelagt.  Tross de store skadene, dro faren etter hvert hjem fra sykehuset for å feire jul med resten av familien.  Alarmen gikk  Men det legene så på sykehuset, fikk alarmklokkene til å gå. Vitner har fortalt at jenta fremsto avmagret, skitten og vanskjøttet da hun kom til sykehuset. I tillegg var hun altså akutt syk. Hun svevet mellom liv og død. Noen dager senere måtte de fjerne magesekken.  Undersøkelser viste at hun hadde flere ubehandlede beinbrudd og brannskader. Hun fremsto underernært. Foreldrene sa at de mente hun hadde en hjerneskade fra fødselen. De forklarte eddik-drikkingen med at hun spiste hva som helst og slik kunne skade seg selv.  Men hverken skolen eller de som har undersøkt henne, har funnet noen tegn til at hun står intellektuelt eller kognitivt tilbake fra sine jevnaldrende. Tvert om. I dommen beskrives hun som snartenkt og lettlært. Var ikke på skolen  Det svenske helsetilsynet har nå startet en gransking for å finne ut hva Eslöv kommune, der familien bodde, hadde gjort. Ifølge Sydsvenskan hadde det kommet bekymringsmeldinger om familien fire ganger, uten at sosialtjenesten hadde grepet inn.  Dommen fastslår at jenta ble sviktet og vanskjøttet av sine foreldre: Hun fikk ikke nok mat, var skitten og ble isolert. I sms-er seg imellom brukte foreldrene nedsettende ord om jenta. De avslørte at de likte å skremme henne. Mens søsknene gikk på skolen, var jenta mer eller mindre isolert. Hun var knapt på skolen. Tannlegen hadde innkalt henne 22 ganger, uten at hun kom.  Bildet som kommer frem i dommen, er at jenta fikk en helt annen behandling enn sine storesøsken, og at hun ikke ble regnet med i familien.  – Har det bra nå  Retten mener at det ikke er troverdig at jenta kunne ha drukket eddiksyren av fri vilje. De mener at foreldrene har fått den i henne. Og at det tok tid før de brakte henne til sykehuset.  Aktor Ingegerd Jingin beskrev det jenta hadde vært utsatt for, som torturlignende i sitt sluttinnlegg.  – Men vi mangler fortsatt motivet for denne ondskapen, sa aktor. Jenta har vært gjennom omfattende operasjoner. Det første året etter hendelsen måtte hun få i seg mat og drikke med sonde. Men det skal, alt tatt i betraktning, ha gått bra, tross de store skadene.  Den nå åtte år gamle jenta bor hos en fosterfamilie. Fostermoren har fortalt retten at jenta fremstår helt normal, og ikke slik foreldrene beskrev.  – Hun har det etter forholdene veldig bra. Hun har funnet seg til rette i sitt nye miljø og lever et liv som barn skal leve, sier bistandsadvokat Malin Wahlqvist Rahle til Dagens Nyheter. 
En svensk domstol har dømt et foreldrepar for mishandling og grov vanskjøtsel av sitt yngste barn.  Foreldrene sa at jenta (6) hadde drukket eddik av fri vilje, men retten trodde mer på jentas forklaring.  Foreldrene nekter for alle anklager og har anket.